  Майя Бывальцева «Гурт интывылъёсты ялан азинтон» программая 2019-тӥ арын Удмуртиын 70,9 иськем сюресъёсты тупатъялозы. Со сярысь элькунлэн тӧроез Александр Бречалов 24-тӥ толсуре Россиысь транспортъя министрен Евгений Дитрихен пумиськылыкуз вераз, ивортэ улосвыл тӧролэн но кивалтэтлэн пресс-службазы. Кивалтӥсьёс «Кышкыттэм но ӟечлыко автомобиль сюресъёс» йӧскалык ӵектосэз Удмуртиын быдэсъян, гурт сюресъёсты выльдон но катэз тӥяса калыкез нуись-ваисьёсын нюръяськон ужпумъёсты эскеризы. «Кышкыттэм но ӟечлыко сюресъёс» ӵектос улсын 2018-тӥ арын Удмуртиын 63 объектъёсын тупатъян ужъёс быдэстэмын, оглом 120 иськем. Озьы ик шудтэм учыръёс ӵемгес кылдон 23 интыосты быдтӥзы. Кылем арын ӵектосъя 1 миллиард 460 миллион манет кутӥзы. Арлы йылпумъянъёсъя элькун «Кышкыттэм но ӟечлыко сюресъёс» ӵектосэз быдэстонъя Россиысь устоосыз улосвылъёс пӧлы шедиз. Александр Бречалов ӵектос сярысь, быдэсъяськись ужъёсты мер огазеяськонъёс ласянь чаклам сярысь ивортодэтэз мерлыко вотэсъёс пыр калыке вуттон ужез кужмоятыны кулэ шуыса пусйиз. Евгений Дитрих юрттэт сётыны но та ӧрын ужан амалъёсын люкиськыны дась луэмзэ вераз.  2019-тӥ арын йӧскалык ӵектос улсын Удмуртиын 135,1 иськем сюресъёсты тупатъяны малпало, со понна 1 миллиард 644 миллион манет чакламын, со пӧлысь 964 миллион манетэз – федерал коньдэтысь. «Гурт интывылъёсты ялан азинтон» программая таяз арын 38,9 иськем сюресъёсты выльдӥзы. Вуоно арын 71 иськем пала сюресъёсты тупатъяны элькун федерал коньдэтысь 665,98 миллион манет басьтоз. Удмуртилэн тӧроез ветлыны луонтэм гурт сюресъёс но соосты тупатон вылысь программа кылдытон сярысь вераз. Туннэ улосвылын 62 сыӵе сюрес люкетъёс.  Тегъёс: Авто Удмуртия сюресъёс гуртсюресъёс АлександрБречалов  